Universis presentes litteras inspecturis, nos Theobaldus, abbas Luxoviensis, totusque ejusdem loci conventus, Bisuntinensis diocesis, salutem in Domino. Noverit universitas vestra quod nos, diligenti habito tractatu in capitulo nostro, et accedenti consensu venerabilis patris archiepiscopi Bisuntinensis diocesani nostri, prioratum nostrum de Moloyse, situm in diocesi Eduensi subtus Sanctum Romanum, a nobis remotum, permutavimus et permutamus scienter et utiliter cum venerabilibus viris et discretis Guillelmo decano et capitulo Eduensibus, pro hiis que habent dicti decanus et capitulum Eduenses in ecclesia Poleygniaci; permutavimus et permutamus etiam possessiones dicti prioratus cum omni plenitudine juris quod habemus et habere possumus ibidem, tam mobilibus quam immobilibus, hominibus, justiciis, dominio et aliis quibuscumque juribus ad dictum prioratum spectantibus, et omnia que eidem prioratui possunt ex quacumque causa obvenire, cum dictis decano et capitulo pro omnibus redditibus, proventibus et juribus quibuscumque que habent dicti decanus et capitulum Eduenses in parochiatu dicte ecclesie Poleygniaci, nobis propinqua et magis utilia. Pro qua permutatione confitemur nos recepisse a prefatis decano et capitulo septinginta libras Viennensium in pecunia numerata, cum redditibus, proventibus et juribus quibuscumque de Poleygne, prout superius sunt expressa, cum dictus prioratus de Moloyse et ea que ad ipsum prioratum pertinent in temporalibus habundarent et habundent plus quam redditus, possessiones et proventus de Poleygne; promisimus etiam bona fide et juramento corporali a nobis prestito, pro nobis et successoribus nostris, contra hanc permutationem per nos vel per alios non venire, sed obligamus nos et successores nostros ad perpetuam observationem ipsius permutationis. Renunciamus etiam in hoc facto scientes et spontanei omni privilegio obtento vel obtinendo de non alienandis seu permutandis possessionibus monasterii nostri, beneficio restitutionis in integrum, omni auxilio juris canonici et civilis et omnibus generaliter et specialiter que nobis prodesse et prefatis decano et capitulo obesse possint in hoc facto. Et ut rata et inconcussa permaneant supradicta, sigillum nostrum et sigillum proprium conventus nostri cum sigillo prefati venerabilis patris archiepiscopi Bisuntinensis presentibus litteris fecimus apponi. Actum anno Domini Mº CCº XLº nono, mense augusti.